Document ID: 32002R2306

Uredba Komisije (ES) št. 2306/2002
z dne 20. decembra 2002
o podrobnih pravilih za uporabo Uredbe Sveta (ES) št. 104/2000 o sporočanju cen uvoženih ribiških proizvodov
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trgov za ribiške proizvode in proizvode iz ribogojstva [1] in zlasti člena 29(5) Uredbe,
ob upoštevanju naslednjega:
(1) Člen 29(4) Uredbe (ES) št. 104/2000 zahteva, da države članice Komisiji redno sporočajo cene in uvožene količine nekaterih proizvodov, zabeleženih na njihovih trgih ali v njihovih pristaniščih.
(2) Treba je sestaviti nov seznam trgov in pristanišč, v katerih se zabeležijo uvozi, da bi upoštevali dejanski obseg uvoza.
(3) Treba je tudi predvideti hitri prenos podatkov v novi elektronski obliki, ki so potrebni za spremljanje referenčnih cen.
(4) Uredbo Komisije (ES) št. 2211/94 z dne 12. septembra 1994 o podrobnih pravilih za uporabo Uredbe Sveta (EGS) št. 3759/92 o sporočanju cen uvoženih ribiških proizvodov [2], kakor je bila nazadnje spremenjena z Uredbo (ES) št. 2805/1999 [3], je treba zato razveljaviti.
(5) Ukrepi iz te uredbe so v skladu z mnenjem Upravljalnega odbora za ribiške proizvode -
SPREJELA NASLEDNJO UREDBO:
Člen 1
1. Države članice sporočijo Komisiji cene in uvožene količine proizvodov, naštetih v prilogah I, II, III in IV k Uredbi (ES) št. 104/2000, za katere je določena referenčna cena in ki so sproščeni v prost promet. Ti podatki se razčlenijo po kodi TARIC in po datumu predložitve uvozne deklaracije.
2. Zahteva v zvezi z obveščanjem Skupnosti velja vsaj za proizvode, sproščene v prost promet na trgih in v pristaniščih, naštetih v preglednici 3 Priloge.
3. Cene se sporočijo do 25. dne vsakega meseca ali prvi delovni dan po tem datumu za proizvode, sproščene v prost promet med prvim in 15. dnevom v mesecu, in do 10. dne naslednjega meseca ali prvi delovni dan po tem datumu za proizvode, sproščene v prost promet med 16. in zadnjim dnevom v mesecu. Komisijo je treba obvestiti po elektronski pošti v obliki, prikazani v Prilogi.
Člen 2
Uredba (ES) št. 2211/94 se razveljavi.
Člen 3
Ta uredba začne veljati 1. januarja 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. decembra 2002

Labels: 12
8
2
6